የሊጉን ዋንጫ ማንቸስተር ሲቲ ወይንስ ሊቨርፑል
የዓለማችን ተወዳጁ የእንግሊዝ ፕሪሚየር ሊግ በያዝነው ዓመትም የሊጉን ዋንጫ ማን ያነሳ ይሆን የሚለውን ግምት ለመገመት አዳጋች እንደሆነና አጓጊነቱን እንደያዘ እስከ ውድድር ዓመቱ የመጨረሻ ጨዋታዎች ድረስ የዘለቀ ሲሆን፤ ሁሉም የሊጉ 38ኛው ሳምንት የመጨረሻ አስር ጨዋታዎች እሁድ በተመሳሳይ ሰዓት ምሽት 11:00 ሰዓት የሚደረጉ ይሆናል። ከነዚህ ፍልሚያዎች መካከል የሊጉን ዋንጫ ማን ያነሳ ይሆን የሚለውን ጥያቄ መልስ ከሚሰጡት ጨዋታዎች አንዱ «ብራይተን ሆቨ አልቢዮን በሜዳው ውሃ ሰማያዊዎቹን ማንቸስተር ሲቲን» የሚያስተናግድበት ነው። በዚህ ጨዋታ ላይ የሊጉ መሪ ሲቲ አቻ የሚወጣ ወይም የሽንፈትን ጽዋ የሚጎነጭ ከሆነና ምትሀተኛው የመርሲ ሳይዱ ሊቨርፑል ያለበትን ጨዋታ የሚያሸንፍ ከሆነ ዋንጫውን ሊቨርፑል የሚያነሳ ይሆናል። ነገርግን በዓለማችን ቁጥር አንድ አሰልጣኝ ፔፕ ጋርዲዎላ የሚመሩት ሲቲዎች በ11ኛው ሰዓት በጃቸው የጨበጡትን ድል አሳልፈው ይሰጣሉ ተብሎ ባይጠበቅም፤ ኳስ ነውና 90 ደቂቃው አልቋል የመሀል ዳኛው የጨዋታውን ማጠናቀቂያ ፊሽካ ድምጽ እስኪያሰሙ ድረስ የሚፈጠረውን ውጤት ማወቅ ስለማይቻል፤ ብራይተኖች በሲቲዎች የዓመት ልፋት ላይ ውሃ ይቸልሱባቸው ይሆናል የሚል ግምት ከወዲሁ የስፖርት ቤተሰቡ እየሰነዘረ ይገኛል። በሌላ በኩል የሊጉን ዋንጫ ማን ያነሳ ይሆን የሚለውን ጥያቄ ምላሽ የሚሰጠው ጨዋታ «ቀያዮቹ ሊቨርፑል በአንፊልድ ወልቨርሃምፕተን ወንድረርስን» የሚያስተናግድበት ጨዋታ ነው። የመርሲ ሳይዱ ሊቨርፑል የእንግሊዝ ፕሪሚየር ሊግ እንደገና ከተቋቋመ ከ22 ዓመት ወዲህ የሊጉን ዋንጫ ለማንሳት የተሳነው ሲሆን፤ በነውጠኛው ጀርመናዊው አሰልጣኝ ጀርገን ክሎፕ እየተመራ የፕሪሚየር ሊጉን ዋንጫ ለማንሳት ከዋንጫ ዋነኛ ተቀናቃኙ ማንቸስተር ሲቲ በአንድ ነጥብ ዝቅብሎ ተቀምጧል። በመሆኑም ቀያዮቹ በአውሮፓ ሻምፒዮን ሊግ ከባርሴሎና ጋር ባደረጉት የግማሽ ፍጻሜ ፍልሚያ ዓለም በታሪኩ የማይዘነጋውን ገድል ባስመዘገቡ ማገስት የሚያደርጉት ጨዋታ በመሆኑ፤ በቀላሉ ጨዋታውን በሰፊ የጎል ልዩነት በማሸነፍ ሲቲዎች ሊፈጽሙት የሚችሉትን ስህተት በአግባቡ በመጠቀም የ22 ዓመት
የዋንጫ ጥማቸውን ሊያረኩ ይችላሉ የሚል መላምት በስፖርት ቤተሰቡ እየተነገረ ይገኛል። በአጠቃላይ እ.አ.አ. የ2018/19 የእንግሊዝ ፕሪሚየር ሊግ የዋንጫ ባለቤት ማነው የሚለውን ጥያቄ በነዚህ ሁለት ፍልሚያዎች የሚመለስ ሲሆን፤ ከነዚህ ጨዋታዎች በተጨማሪ ቶተነሃም ሆትስፐርስ በሊጉ የደረጃ ሰንጠረዥ ከአንድ እስከ አራት በመያዝ በሚቀጥለው ዓመት በሻምፒዮንስ ሊጉ ተፋላሚ ለመሆን የሚያስችለውን ደረጃ ይዞ ለማጠናቀቅ ከኤቨርተን ጋር በሜዳው ይፋለማል። በአንጻሩ አርሴናል ቶተነሃሞች ሊፈጥሩት የሚችሉትን ስህተት በመጠቀም በሚቀጥለው ዓመት በሻምፒዮንስ ሊጉ ተሳታፊ ለመሆን ከበርንሌይ ጋር ይፋለማሉ። በተጨማሪም ከምንም ነገር ነፃ የሆኑት ሌስተር ሲቲ እና ቼልሲ ለክብር የሚያደርጉት ፍልሚያም ተጠባቂ ነው። ፕሪሚየር ሊጉን ውሃ ሰማያዊዎቹ ማንቸስተር ሲቲ በ95 ነጥብ
ሲመራ፤ የመርሲሳይዱ ሊቨርፑል በ94 ነጥብ
ይከተላል። ሰማያዊዎቹ ቼልሲ በ71 ነጥብ
ሦስተኛ ደረጃን ሲይዝ፤ ስፐርሶቹ ቶተነሃም ሆትስፐርስ በ70 ነጥብ
አራተኛ ደረጃን ይዞ ይከተላል። በአንጻሩ ካርዲፍ ሲቲ፣ ፉልሃም እና ሀደርስፊልድ ታውን ደግሞ ከ18ኛ
እስከ 20ኛ ያሉትን የመጨረሻዎቹን ሦስት ደረጃዎችን ይዘው ከወዲሁ ወደታችኛው ዲቪዚዮን መውረዳቸውን አረጋግጠዋል፡፡ እንዲሁም የፕሪሚየር ሊጉን ከፍተኛ ጎል አስቆጣሪነት የሊቨርፑሉ ሙሀመድ ሳላህ በ22ጎሎች
ሲመራ፤ የማንቸስተር ሲቲው ኩን አጉኤሮ፣ የአርሴናሉ ፔር ኢሜሪክ ኦባሚያንግ እና የሊቨርፑሉ ሴኔጋላዊው ኮከብ ሳዲዮ ማኔ በእኩል 20ጎሎች በሁለተኛ ደረጃ ተቀምጠዋል። የሌስተር ሲቲው እንግሊዛዊው ምትሀተኛ አጥቂ ጀሚ ቫርዲ በ18 ጎሎች
ከፍተኛ ግብ አስቆጣሪነቱን እየተከተለ ይገኛል።አዲስ ዘመን ግንቦት 2/2011